Latvijas simtgadei un Latgales kongresa simtgadei veltīts

multisektoriāls projekts „Latvijas ilgtspējas dimensijas – izglītoti cilvēki un dabas vērtību saglabāšana”

**Forums**

**“Latvijas ilgtspējas dimensijas – izglītoti cilvēki un dabas vērtību saglabāšana”**

2016. gada 25. novembrī Rēzeknes Tehnoloģiju akadēmijā, Atbrīvošanas alejā 115, Rēzeknē

## **Foruma dalībnieku galvenie secinājumi un ieteikumi atbildīgajām valsts institūcijām un iesaistītajām pusēm**

**Ilgtspējīga attīstība kā multisektoriāls un starpdisciplinārs uzdevums**

Ilgtspējīgas attīstības definīcija ir „*apmierināt pašreizējās paaudzes vajadzības, neapdraudot iespējas nākamajām paaudzēm apmierināt viņu vajadzības”* (B.H.Bruntlandes izveidotās komisijas redakcijā). Tās trīs pīlāri ir vides aizsardzība, ekonomiskā attīstība un sociālā attīstība. Tomēr nākamo paaudžu vajadzības nav pašsaprotami skaidrs jautājums – veidojot šodienas ilgtspējīgas attīstības politiku, tiek determinētas arī nākamo paaudžu izvēles iespējas. Tāpēc svarīgi ir apzināties, ka ilgtspējīgas attīstības jautājumu risināšanā **ir nepieciešams mobilizēt plašu iesaistīto pušu sadarbību (multisektoriāla pieeja), izmantojot pētniecības potenciālu.**

**Pētniecības potenciāla pilnvērtīgai attīstīšanai ilgtspējas un ilgtspējīgas attīstības izpētē un pētniecības iznākumu ieviešanā ir nepieciešams integrēt ļoti plašu zinātnes disciplīnu spektru (humanitārās, sociālās, dabaszinātnes)**, nereducējot to uz kādu atsevišķu zinātņu disciplīnu ekskluzīvu atbilstības jomu (**starpdisciplināra pieeja**).

Ilgtspējīgas politikas īstenošana visbiežāk notiek projektu veidā. Tāpēc ir jāmācās pieņemt arī neveiksmīgi projektu rezultātus, jo šajos gadījumos ir būtiski, ka projekta īstenošanā ir ieguldīti resursi, laiks, pūliņi, bet pietrūcis veiksmes. **Ieguldījumu efektivitātes analīze ir laba pieredze nākotnei.**

**Izglītības īpašā loma ilgtspējīgas attīstības nodrošināšanā**

Forumā tika uzsvērta **izglītības īpašā loma ilgtspējīgas attīstības nodrošināšanā** visplašākajā šī jēdziena nozīmju izvērsumā – veicinot to, lai veidotos vērtību sistēmas, kā arī priekšstati par uzvedības un dzīves stila modeļiem, kas ir nepieciešami ilgtspējīgai attīstībai, tā radot priekšnosacījumus vienotam skatījumam uz sabiedrību un dabu.

Vides aizsardzības likuma prasības par obligāto studiju programmu kursu īstenošanu ilgtspējīgas attīstības jomā pastāv jau vairākus gadus. To īstenošanai nepieciešamo metodisko un mācību materiālu sagatavošanā ir paveikts milzīgs darbs, izdotas daudzas specializētas grāmatas, sagatavotas elektroniskās datu bāzes, kā arī ir izglītoti mācībspēki. Tomēr, šīs izglītības aptvere Latvijas augstskolās un koledžās ir salīdzinoši neliela, kas, galvenokārt, ir izskaidrojams ar ierobežotiem finanšu resursiem, kas pieejami augstākās izglītības institūcijām studiju procesa nodrošināšanai.

Foruma diskusijās tika izcelti labās prakses piemēri par zināšanu un izpratnes veidošanu skolu un augstskolu programmās par ilgtspējīgu attīstību, norādot arī uz **iespējām**, piemēram, kā **uzlabot studiju procesa kvalitāti augstskolās, kur tam līdz šim nav pievērsta pietiekama uzmanība, skolēnu iesaistīšana vecāku izpratnes veidošanā** u.tml.

Ilgtspējīga attīstība ir cieši saistīta ar **efektīvas un visaptverošas mūžizglītības sistēmas darbību**. Cilvēki profesionālās karjeras laikā daudzas reizes maina savu nodarbošanos – jaunu kompetenču apguve ir pašsaprotama. Tomēr arī darbojoties vienā nozarē, kvalifikācijas atjaunināšana ir izšķiroši svarīga gan kopējas, gan individuāls labklājības nodrošināšanā.

Globalizācijas apstākļos cilvēku apziņā var mazināties lokālo un tradicionālo vērtību nozīmīgums. To sekmē izglītības sistēmas sadrumstalotība, kas ir nepietiekami vērsta uz holistisku zināšanu un prasmju apguvi un personības veidošanu, neņemot vērā to, ka personības tapšanā īpaša loma ir savas vietas un tautas vēstures, kultūras un dabas vērtību, kā arī valodas zināšanai. Šādu negatīvo ietekmi var līdzsvarot novadmācība. Nostiprinot reģionālo identitāti un valstisko apziņu, tostarp veidojot priekšstatu un attieksmi pret kultūras un dabas vērtībām, tā veido ciešāku piesaisti kultūrvēsturiskajam reģionam – ir reģiona ilgtspējīgas attīstības faktors. **Tāpēc novadmācībai ir jākļūst par neatņemamu un pašsaprotamu vispārējās izglītības sastāvdaļu.**

**Aprites ekonomikas globālie uzstādījumi un lokālā pieredze**

Forumā tika uzsvērta **aprites ekonomikas un citu zaļās ekonomikas modeļu loma ilgtspējīgā attīstībā**. Antropogēno faktoru nelabvēlīgi ietekmēto klimata pārmaiņu, vidi un cilvēku apdraudoša piesārņojuma, tāpat arī tradicionāli izmantoto resursu nelīdzsvarota patēriņa diktētie aprites ekonomikas principi un pieejas ir ne tikai nepieciešamība, kas rada papildus slodzi – tās ir arī iespējas valsts un reģiona attīstībai. Tā ne tikai iemāca taupīt un labāk apsaimniekot planētas ierobežotos resursus, bet arī **rada priekšnoteikumus jaunu produktu un jaunu uzņēmumu izveidošanai, jaunām darba vietām, padarot izaugsmi patiesi ilgtspējīgu. Svarīgi ir mobilizēt arī pētniecības potenciālu un precīzi veidot politiku tajā ieinteresēto uzņēmēju motivēšanai izmantot šīs iespējas.**

Aprites ekonomikas mērķis – īstenot pieeju “labi biznesam, labi dabai!” Viens no tās instrumentiem ir *zaļais iepirkums,* taču tā piemērošana, piemēram, Rēzeknes pilsētas pašvaldībā, uzrādījusi iepirkto preču un pakalpojumu sadārdzinājumu par 20% līdz 25 %. Ņemot to vērā, minēto **tēzi, kas raksturo** **aprites ekonomiku, būtu jāpapildina: “*labi biznesam, labi dabai,*  *labi klientam”*.**

**Dabas vērtību aizsardzība un gudra izmantošana kā ilgtspējas faktors**

Forumā notika dzīvas diskusijas par Latvijas **dabas un zivju resursu izmantošanu**. Izplatītāko zemes dzīļu resursu rezerves Latvijā pietiek simts vai pat tūkstoš un vairāk gadiem, kas šobrīd nerada nepieciešamību pēc īpašiem to apguves ierobežojumiem. Šajā kontekstā aktuālākā problēma ir tā, ka daudzos gadījumos netiek radīti produkti ar augstu pievienoto vērtību, tostarp nepietiekami izmantojot zinātniskās izstrādes, kas sniegtu šādu iespēju. Sadarbība starp zinātniekiem un uzņēmējiem dabas resursu apstrādē, pievienotās vērtības radīšanā nav pietiekami produktīva. Zinātnieki nenovērtē uzņēmēju gatavību riskēt, bet uzņēmēji – zinātnisko izstrāžu potenciālu. Tāda resursa kā kūdras izmantošanā, pastāv pretruna starp kūdras izmantošanu un purvu bioloģiskās daudzveidības saglabāšanu.

**Ezeru apsaimniekošana ir tipisks multisektoriālās sadarbības efektivitātes rādītājs** – tā aptver zivju resursu vairumu un daudzveidību (iekļaujot ekosistēmu veidošanu un zivju rūpnieciskās zvejas elementus), rekreāciju, ainavu veidošanu un citus aspektus, kas savstarpēji mijiedarbojas. Vienpusīga, institucionāli fragmentēta pieeja un no tā izrietoša regulējuma specifika visdrīzāk ir radījusi virkni asimetriju šo procesu pārvaldībā. Foruma diskusijās tika pievērsta uzmanība uz iespējamo neatbilstību starp zivju resursu apsaimniekošanu ezeros un šī procesa līdzsvarošanu ar daudzveidīgas ekosistēmas uzturēšanu, ko rada pastāvošais ezeru zivju resursu izmantošanas regulējums, kas ierobežo iespējas to sasaistīt ar prasmīgi izmantotu zivju rūpnieciskās zvejas elementu. Tas ir svarīgi Latgalei, ņemot vērā to, ka šī reģiona teritorijā atrodas 130 no 208 Latvijas ezeriem. **Atbildīgo institūciju uzdevums būtu vēlreiz pārskatīt šo regulējumu, ņemot vērā kompleksu pētījumu rezultātus.**

Foruma diskusijās tika minēta ievērības cienīga iniciatīva – **veidot „Latvijas dabas kanonu”** – tādu dabas bagātību vai vērtību reģistru, kas ir būtiski ietekmējušas Latvijas nācijas izveidi, attīstību un nodrošina tās pastāvēšanu nākotnē.

**Apdzīvotība un dzīves vide: demogrāfiskie, ekoloģiskie, kultūrsociālie un ekonomiskie aspekti**

Demogrāfiskās situācijas „spiediens” uz ilgtspējīgu attīstību, it sevišķi Latgalē, ir tik būtisks, ka nav iespējams izdalīt kādu prioritāro sociālo vai pēc cita kritērija izvēlētu iedzīvotāju grupu. Katra Latvijas (Latgales) iedzīvotāja labklājība un iekļaušanās ilgtspējīgā attīstībā ir vērā ņemama.

Spriežot par dzīves vidi Latgalē, Forumā tika aktualizēti vairāki būtiski aspekti, kas ir attiecināmi uz **mijiedarbību starp cilvēku dzīvi un darbošanos noteiktā teritorijā, dabas vērtībām un kultūras mantojumu**, tostarp uzdodot arī tādus Latgales situācijai atbilstošus jautājumus, kā apdzīvotu vietu ar mazu iedzīvotāju skaitu attīstību un dzīves iespējas īpaši aizsargājamās dabas teritorijās.

Cilvēku piesaiste reģionam nav sašaurināma uz atsevišķiem faktoriem, piemēram, iespēju atrast darbu vai algas apjomu. Latgalē ir neskaitāmi paraugi, kas ilustrē to, ka izšķiroša ir bijusi augstskolas esamība reģionā, ģimenes saites, veselīga vide, ainava, kultūra, tradīcijas un arī citi faktori vai to summējums. **Cilvēku piesaistei reģionam ir gan multisektoriāls, gan starpdisciplinārs tvērums.**

Saskaņā ar pētījumiem, kas raksturo cilvēku dzīvi un ekonomisko darbību īpaši aizsargājamās teritorijās, iedzīvotāju priekšstati par saimniekošanas iespējām bieži aprobežojas ar parastas naturālās saimniecības uzturēšanu, savukārt dabas aizsardzības institūcijas šo teritoriju dabas aizsardzības plānos neietver labvēlīgu nosacījumu nodrošināšanas iespējas tur dzīvojošo cilvēku saimnieciskajai darbībai un pietiekami lielu uzmanību tam nepievērš arī pašvaldības, **atbildīgajām valsts institūcijām un pašvaldībām ir nepieciešams veidot šo teritoriju attīstības stratēģiju, paredzot atbalsta programmas dažādu nišas darbības veidu identificēšanai un attīstīšanai**, kas izmantotu īpaši aizsargājamas dabas teritorijas statusu kā priekšrocību, kas balstās bioekonomikas un ekotehnoloģijas atziņās.

Pētījumos, ko īstenojuši zinātnieki no Latvijas augstskolām, ir identificēts arī tas, ka īpaši aizsargājamās dabas teritorijās, kā arī citos **Latvijas reģionu (tostarp Latgales) apvidos** **dzīvojošie cilvēki ir gatavi uzņemties atbildību gan par savu saimniecisko darbību, gan par savu labklājību, gan par savām nākotnes perspektīvām**. Rezultāti ir savā ziņā iepriecinoši, jo cilvēkos ir liels iniciatīvas potenciāls. Taču šai parādībai ir arī satraucošs aspekts – **iedzīvotāji Latvijas reģionos valsts un pašvaldību īstenoto pārvaldi nevērtē kā tādu uz kuru varētu paļauties**. Tādās sfērās kā, piemēram, labklājība indivīda pūliņi, lai arī tie būtu cik produktīvi, nevar aizvietot publiski īstenotas labklājības sistēmas darbību. Turklāt, Latvijas publiskajā pārvaldē ir īstenotas daudzas būtiskas un inovatīvas reformas, kuras plaši tiek izmantotas pilsētas ekonomiski aktīvo iedzīvotāju vidū, piemēram, e- pārvalde, kas, iespējams, ārpus reģionālās nozīmes centriem dzīvojošo iedzīvotāju daļu nav sasniegušas.

**Noslēguma atziņa**

Viena no šī foruma dalībnieku galvenajām atziņām ir, ka **visas minētās** (piemēram, izglītības lomas palielināšanas iespējas ilgtspējīgas attīstības kontekstā, ezeru apsaimniekošana, dabas resursu izmantošana, radot produktus ar augstāku pievienoto vērtību) un **vēl vairākas citas tēmas** (ekosistēmu pakalpojumi) ir tālāk **nepieciešams ekspertu un ieinteresēto pušu dialogā apspriest turpmākajās projekta cikla konferencēs Ludzā, Madonā un Līvānos, to būtiskākos gala secinājumus apkopojot Latgales kongresa simtgades atcerei veltītajā forumā "Ilgtspējas faktori un dabas vērtību saglabāšana Latvijas nākamajos simts gados" Rēzeknē 28.aprīlī**.

Sagatavoja:

**Jānis Vētra**, Augstākās izglītības padomes priekšsēdētājs

**Andris Nātriņš**, Latvijas Inovatoru apvienības valdes loceklis